ཕྱུར་ར་དེ་དག་ནི་ས་གནས་ཀྱི་ཟོག་རྫི་ཚོའི་ལག་ནས་བསྡུས་པའི་འོ་མའི་ཚད་མང་པོ་ལས་ཐོན་སྐྱེད་བྱས་པ་ཞིག་ཡིན་ཞིང་།དེའི་ཁེ་སྤོགས་ཀྱིས་ས་གནས་སློབ་གྲྭ་ཞིག་གི་འགྲོ་གྲོན་ལ་རོགས་སྐྱོར་བྱེད་བཞིན་ཡོད།མཛད་སྒོ་དེ་གཉིས་ཀའི་ཐོག་ཏུ་སྔར་བྱུང་མ་མྱོང་བའི་ལྟ་སྐོར་བའི་གྲངས་འབོར་མཐོན་པོ་སྟེ།ཚོད་རྩིས་བྱས་ན་ལྟ་སྐོར་བ་མི་གྲངས་ཁྲི་ཉི་ཤུ་ལྷག་ཙམ་འབོད་འགུག་བྱེད་ཐུབ་པར་གྱུར་ཡོད།མཱ་རི་འོ་ཡིས་འཛུམ་དམུལ་དམུལ་གྱི་ངང་ནས་འདི་འབྲི་ཕྱུར་རེད་དམ།ཞེས་དྲིས་བྱུང་།ཁོང་ནི་ཋུ་རིན་ཞེས་པའི་ས་ཆ་དེ་ནས་མེ་འཁོར་གྱིས་ཆུ་ཚོད་གསུམ་གྱི་ལམ་དུ་འགྲོ་དགོས་སའི་གྲོང་ཁྱེར་ཝེ་རོ་ནཱ་ཟེར་བའི་ས་ཆ་དེ་ནས་རེད།ཁོང་གིས་ང་ལ་བལྟས་ནས་ངས་འབྲི་ཕྱུར་འདིའི་སྐོར་ཉིན་མ་ཁ་ཤས་ཀྱི་གོང་ལ་བརྙན་འཕྲིན་ནས་མཐོང་བྱུང་།ཟེར།བརྙན་འཕྲིན་དེའི་གསར་འགོད་པས་སཱ་ལོན་ཟེར་བའི་ས་ཆ་དེར་ཚུགས་པའི་དུས་ཆེན་ལ་ཕྱིན་པའི་མི་ཞིག་ལ་བཅར་འདྲི་བྱས་ཏེ།ཟས་རིགས་དུས་ཆེན་དེའི་ཐོག་ཏུ་ཁོས་བྲོ་བ་མྱངས་པའི་ཟས་རིགས་རྣམས་ཀྱི་ནང་ནས་བྲོ་བ་ཡག་ཤོས་དེ་གང་རེད་ཅེས་དྲིས་པར།མི་དེས་བོད་ཀྱི་འབྲི་ཕྱུར་རེད་ཅེས་ཁ་ཚོན་ཆོད་པའི་སྒོ་ནས་བཤད་བྱུང་བས།ང་ནི་འདིར་བྲོ་བ་དམིགས་བསལ་ཅན་གྱི་འབྲི་ཕྱུར་དེ་འཚོལ་དུ་ཡོང་བ་ཡིན།ངས་གོ་སྐབས་འདི་ཤོར་དུ་འཇུག་འདོད་མ་བྱུང་།ཞེས་བཤད།འདི་ནི་ས་ཆ་ཐག་རིང་ནས་ཋུ་རིན་ལ་ང་ཚོའི་ཕྱུར་ར་ཉོ་རྒྱུའི་རེ་བ་བཅངས་ཏེ་ཡོང་བའི་གནས་ཚུལ་ཐེངས་དང་པོ་དེ་འདྲ་ཅང་མིན་པར།མི་ཁག་ཅིག་གིས་ནི་ང་ཚོའི་ཕྱུར་ར་འདི་ཉིད་༢༠༠༤ལོར་སཱ་ལོན་ཌེལ་གཱ་སི་ཊོ་ཟེར་བའི་ས་ཆ་དེར་ཐེངས་དང་པོར་འགྲེམས་ཚོང་བྱས་པ་ནས་བཟུང་ད་བར་དུ་འཆར་ཅན་ཉོས་ཡོད།༢༠༡༠ལོའི་སཱ་ལོན་ཌེལ་གཱ་སི་ཊོ་ཡི་དུས་ཆེན་ཐོག་ཏུ་ང་ཚོར་འབྲི་ཕྱུར་བཙོང་རྒྱུ་མ་བྱུང་ནའང་།འབྲི་ཕྱུར་ལ་དགའ་སྣང་དང་དོ་སྣང་ཡོད་མཁན་ཚོར་འབྲི་ཕྱུར་གྱི་བྲོ་བ་མྱོང་དུ་འཇུག་པར་འབྲི་ཕྱུར་ཏོག་ཙམ་རེ་སྤྲད་པ་ཡིན།